Source: https://www.nording.sk/sluzby-a-inzinierska-cinnost/
Timestamp: 2020-01-23 16:09:58+00:00

Document:
NORDING - služby v oblasti inžinierskej činnosti v stavebníctve
Nami vykonávaná inžinierska činnosť zahŕňa široké spektrum činností súvisiacich s prípravou výstavby a to od posúdenia investičného zámeru, vhodnosti stavebného pozemku, na ktorom má byť plánovaná stavba umiestnená v súlade s platnou územnoplánovacou dokumentáciou (Koncepcia územného rozvoja Slovenska, územný plán regiónu, obce a zóny) pokiaľ je schválená, v súlade s podmienkami právoplatného územného rozhodnutia a uskutočnená v súlade s podmienkami právoplatného stavebného povolenia, projektovou dokumentáciou overenou stavebným úradom a v súlade so základnými požiadavkami na stavbu a všeobecnými technickými požiadavkami na výstavbu vrátane vybavenia povolenia užívania stavby alebo jej časti.
V rámci tejto činnosti usmerníme klienta – investora / stavebníka a v prípade záujmu aj projektanta za účelom eliminovania nedostatkov v projektovej dokumentácii, na ktoré by mohli upozorniť dotknuté orgány alebo stavebné úrady pri jej posúdení.
Taktiež na základe plnej moci nášho klienta – investora / stavebníka zastúpime v jednotlivých konaniach, pričom sme bezodkladne súčinní v konaniach na dotknutých orgánoch a stavebných úradoch, prípadne s účastníkmi konania, aby sa našou snahou predišlo podaniu riadnych a mimoriadnych opravných prostriedkov (podanie odvolania voči vydanému rozhodnutiu, resp. podanie podnetu na preskúmanie zákonnosti vydaného právoplatného rozhodnutia) zo strany účastníkov jednotlivých konaní, v ktorých konajú a rozhodujú správne orgány a stavebné úrady.
V prípade podania odvolania zo strany účastníkov konania, v prospech nášho klienta – investora / stavebníka vypracujeme stanovisko k obsahu podaného odvolania a podľa potreby pripravíme znenie odvolania proti rozhodnutiu správneho orgánu a stavebného úradu vrátane jeho podania.
Naše služby poskytované v oblasti inžinierskej činnosti sú veľmi široké a rôznorodé, je obtiažne ich ohraničiť, vieme ich však rozdeliť do týchto hlavných okruhov:
ZABEZPEČENIE ZÁVÄZNÝCH STANOVÍSK,
SÚHLASOV A VYJADRENÍ
KONANIA NA STAVEBNÝCH ÚRADOCH,
ŠPECIÁLNYCH STAVEBNÝCH ÚRADOCH
V PREDINVESTIČNEJ PRÍPRAVE
ZABEZPEČENIE OSTATNÝCH
VYJADRENÍ A POVOLENÍ
POČAS USKUTOČŇOVANIA STAVIEB
Zastupujeme klienta – investora / stavebníka, vlastníka stavby pred tretími osobami od začiatku až po ukončenie celého schvaľovacieho procesu, v konaniach od začiatku až po ukončenie jednotlivých fáz procesu, alebo počas už začatého konania vrátane odvolacieho konania až po realizáciu stavby a jej užívanie, pri výkone štátneho stavebného dohľadu vrátane konania o priestupku alebo konania o správnom delikte.
V prípade záujmu pripravíme znenie splnomocnenia na zastupovanie pred príslušnými inštitúciami a orgánmi verejnej správy a pred inými dotknutými orgánmi v súvislosti so zabezpečením dokladov, dokumentov, stanovísk a súhlasov potrebných k jednotlivým žiadostiam a podaniam vrátane zastupovania v jednotlivých konaniach pred:
V zmysle § 126 ods. 1 stavebného zákona ak sa konanie dotýka záujmov chránených predpismi o ochrane zdravia ľudu, o utváraní a ochrane zdravých životných podmienok, vodách, o ochrane prírodných liečebných kúpeľov a prírodných liečivých zdrojov, o ochrane poľnohospodárskeho pôdneho fondu, o lesoch a lesnom hospodárstve, o opatreniach na ochranu ovzdušia, o ochrane a využití nerastného bohatstva, o kultúrnych pamiatkach, o štátnej ochrane prírody, o požiarnej ochrane, o zákaze biologických zbraní, na zaistenie bezpečnosti a ochrany zdravia pri práci, o odpadoch, o veterinárnej starostlivosti, o vplyvoch na životné prostredie, o jadrovej bezpečnosti jadrových zariadení, o prevencii závažných priemyselných havárií, o správe štátnych hraníc, o pozemných komunikáciách, o dráhach a o doprave na dráhach, o civilnom letectve, o vnútrozemskej plavbe, o energetike, o tepelnej energetike, o elektronických komunikáciách, o verejných vodovodoch a verejných kanalizáciách, o civilnej ochrane, o inšpekcii práce a o štátnej geologickej správe, rozhodne stavebný úrad na základe záväzného stanoviska dotknutého orgánu podľa § 140a, ktorý uplatňuje požiadavky podľa osobitných predpisov.
Záväzné stanovisko v zmysle § 140b ods. 1 stavebného zákona na účely konaní podľa stavebného zákona je stanovisko, vyjadrenie, súhlas alebo iný správny úkon dotknutého orgánu, uplatňujúceho záujmy chránené osobitnými predpismi, ktorý je ako záväzné stanovisko upravený v osobitnom predpise. Obsah záväzného stanoviska je pre správny orgán v konaní podľa stavebného zákona záväzný a bez zosúladenia záväzného stanoviska s inými záväznými stanoviskami nemôže rozhodnúť vo veci.
Zabezpečíme doklady od dotknutých orgánov, ktoré sú potrebné k návrhu na vydanie územného rozhodnutia, stavebného povolenia a návrhu na vydanie kolaudačného rozhodnutia a iných podaní v tomto rozsahu:
zmenu druhu pozemku na stavebný pozemok – dočasné a trvalé odňatie poľnohospodárskej pôdy z poľnohospodárskeho pôdneho fondu (ďalej len “PPF”) alebo zmena druhu pozemku
podanie žiadostí / zmlúv o pripojení na inžinierske siete (vodovod, kanalizácia, plyn, el. energia, optické siete), a iné (žumpa, čistička odpadových vôd, studňa, retenčná nádrž)
KONANIA NA STAVEBNÝCH ÚRADOCH, ŠPECIÁLNYCH STAVEBNÝCH ÚRADOCH A OBCIACH
Stavebné úrady konajú na základe podania (návrhu, žiadosti, ohlásenia, podnetu účastníka konania alebo iného orgánu štátnej správy) alebo z vlastnej činnosti (podnetu stavebného úradu).
Príslušnosť stavebných úradov na konanie je ustanovená právnymi predpismi podľa druhu a vecného rozsahu stavby a podľa katastrálneho územia.
Stavebným úradom v zmysle § 117 stavebného zákona je obec. Pôsobnosť stavebného úradu je preneseným výkonom štátnej správy. Vo veciach vyvlastnenia vykonáva pôsobnosť stavebného úradu okresný úrad v sídle kraja. V osobitných prípadoch príslušnosť na konanie určuje v zmysle § 119 stavebného zákona okresný úrad v sídle kraja resp. ministerstvo.
Špeciálne stavebné úrady príslušné podľa osobitných právnych predpisov (zákon o vodách, cestný zákon, zákon o dráhach, banský zákon) a v zmysle § 120 stavebného zákona, pri stavbách pozemných komunikácií (cesty, miestne a účelové komunikácie, parkoviská, vjazdy), pri vodných stavbách (studne, veľké vsakovacie zariadenia, verejné kanalizácie a vodovody), pri stavbách dráh a na dráhe (trolejbusové trate, električkové trate, železničné trate), pri banských stavbách, pri stavbách letísk a pri stavbách skladov výbušnín vykonávajú pôsobnosť stavebného úradu s výnimkou právomoci vo veciach územného rozhodovania a vyvlastnenia na uvedených úsekoch podľa osobitných predpisov (ďalej len „špeciálne stavebné úrady“). Špeciálne stavebné úrady postupujú podľa stavebného zákona, pokiaľ osobitné predpisy neustanovujú inak.
Vojenské a iné stavebné úrady zmysle § 121 stavebného zákona pri stavbách pre bezpečnosť štátu, stavbách Zboru väzenskej a justičnej stráže Slovenskej republiky, stavbách uránového priemyslu, stavbách jadrových zariadení vykonávajú pôsobnosť stavebného úradu s výnimkou právomoci vo veciach územného rozhodovania a vyvlastnenia (ďalej len „vojenské a iné stavebné úrady“).
Stavebné úrady pri vybavovaní konkrétnych podaní konajú v zmysle platných právnych predpisov v správnom konaní alebo mimo správneho konania, na ktoré sa vzťahuje alebo nevzťahuje správny poriadok najmä v tomto rozsahu:
konanie o odstránení stavby: povolenie na odstránenie stavby
územné konanie: územné rozhodnutie o umiestnení stavby, o využívaní územia,…
PODPORNÁ ČINNOSŤ V PREDINVESTIČNEJ PRÍPRAVE
Vypracujeme komplexnú analýzu v akomkoľvek štádiu investičného zámeru v procese pred odkúpením pozemku alebo stavby, počas vypracovania projektovej dokumentácie na stavbu, v rôznom stupni povoľovania stavby, už povolenej stavby alebo už uskutočňovanej stavby. V rámci tejto činnosti:
posúdime “stavebný” pozemok (pozemky) z hľadiska možnosti a vhodnosti jeho využitia na výstavbu s uvedením možných rizik ešte pred jeho kúpou
vykonáme obhliadku záujmového územia (miesta realizácie) a nehnuteľností (pozemkov a stavieb) s fotodokumentáciou
zistíme a posúdime vlastnícke a iné majetkovoprávne vzťahy v katastri nehnuteľností (listy vlastníctva, katastrálne mapy, …)
overíme priebeh jestvujúcich a plánovaných inžinierskych sietí (ďalej len “IS”) v stavbou dotknutom území a zabezpečíme ich zákresy
zabezpečíme územnoplánovaciu informáciu (ďalej len “UPI”)
overíme súlad investičného zámeru (územia a nehnuteľností) s platnou územnoplánovacou dokumentáciou (Koncepcia územného rozvoja Slovenska, územný plán regiónu, obce a zóny)
predbežne prerokujeme s dotknutou obcou, inými dotknutými subjektmi a orgánmi (úradmi) a overíme doklady potrebné pre jednotlivé konania na úradoch
poskytneme pomoc pri posudzovaní zámeru alebo navrhovanej činnosti vplyvu na životné prostredie (ďalej len “EIA)
ZABEZPEČENIE OSTATNÝCH VYJADRENÍ A POVOLENÍ
Po vydaní stavebného povolenia alebo ohlásenia ešte pred uskutočňovaním stavby vybavíme:
povolenie na zvláštne užívanie pozemnej komunikácie v zmysle § 8 cestného zákona
povolenie rozkopávky, resp. pretláčanie (ukladanie podzemných vedení do cestného telesa),
povolenie na zabratie verejného priestranstva (zariadenie staveniska, informačné tabule o stavbe)
povolenie uzávierky pozemných komunikácií v zmysle § 7 cestného zákona
určenie dočasného a trvalého dopravného značenia v zmysle § 3 ods. 7 a 8 cestného zákona
a iné podľa špecifických požiadaviek dotknutých orgánov
POSKYTOVANIE SLUŽIEB POČAS USKUTOČŇOVANIA STAVIEB
zabezpečenie autorizovaného stavebného dozoru pre inžinierske stavby (dopravné stavby a mosty) v zmysle § 44 ods. 1 a pre pozemné stavby (drobné a jednoduché stavby v zmysle § 44 ods. 2 stavebného zákona)
kontrola súladu realizácie stavby s overenou projektovou dokumentáciou v stavebnom konaní a kontrola zabezpečenia splnenia podmienok vyplývajúcich zo stavebného povolenia, resp. vyjadrení dotknutých orgánov a správcov sietí k stavebnému povoleniu
Majetkovoprávne vysporiadanie pozemkov, stavieb, legalizácia
odborná pomoc pri riešení vlastníckych vzťahov a majetkovoprávneho vysporiadania pozemkov a stavieb vrátane zápisu vlastníckych práv v katastri nehnuteľností (KN)
odborná pomoc pri riešení a zadávaní vypracovania geometrických plánov z hľadiska rozdelenia, resp. zlučovania pozemkov
návrh na zápis do katastra nehnuteľností (KN) po zmenách vlastníckych vzťahov a po iných zmenach vyžadujúcich zápis v KN (počas celej doby investičnej činnosti)
osobná a telefonická komunikácia s investorom /stavebníkom/, projektantmi a s pracovníkmi dotknutých orgánov a príslušných stavebných úradov za účelom urýchlenia vybavenia všetkých potrebných stanovísk, dokladov a povolení
využívame všetky právne možnosti za účelom skrátenia doby vybavenia jednotlivých stanovísk a dokladov, čím eliminujeme prerušenie správneho konania a tým skrátenie doby nadobudnutia právoplatnosti rozhodnutí správnych orgánov
pripravíme a odovzdame prehľadnú a komplexnú dokumentáciu z investičnej činnosti (všetky písomností a vyjadrenia, prehľad príjmov a výdavkov, …)
poskytujeme poradenskú činnosť ktoromkoľvek štádiu schvaľovacieho procesu investičnej výstavby
doplnkové služby v spolupráci s partnermi (právne, marketingové)
Investor / stavebník môže začať svoj investičný zámer pretvárať do reálnej podoby tým, že sa sám pokúsi vybavovať potrebné doklady, dokumenty, stanoviska a súhlasy k vydaniu povolenia, ktoré ho oprávňuje začať stavebné práce a po ich ukončení stavbu užívať.
Za pomoci odborných rád na fórach na rôznych webových stránkach si môže pomôcť a svoj vysnívaný zámer doviesť do realizačnej fázy, avšak celý priebeh vybavenia, schvaľovania a povoľovania mu obvykle trvá dlhšie obdobie.
V celom procese prípravy, povoľovania, uskutočňovania stavby však investor /stavebník/ v závislosti od rôznych faktorov môže naďabiť na problematiku, ktorá mu je úplne cudzia a nevie si sám poradiť. Vtedy investor / stavebník ako náš klient využije poskytovanú konzultačnú a poradenskú činnosť práve v spoločnosti NORDING a od skúseného pracovného tímu dostane odpovede na nejasnosti v procese investičnej výstavby a odborné rady pri riešení konkrétnej záležitosti.
Problematika, v ktorej vieme poradiť sa môže týkať rôznych okruhov a to najmä územných plánov, vlastníckych vzťahov, možnosti stavať na pozemkoch mimo zastavaného územia, prípravy územia z hľadiska vyňatia poľnohospodárskeho pôdneho fondu (PPF), riešenia komunikačného prístupu k pozemku a stavbe, dopravno technických parametrov cesty, plánovaných prípojok inžinierskych sietí, odstupových vzdialenosti, projektovej dokumentácie, žiadosti o vyjadrenia dotknutých orgánov a ohľadom ich formulárov, susedov ako účastníkov konania, doručovania písomností, konaní na úradoch a zákonných lehôt, podmienok a pripomienok zo strany účastníkov a dotknutých orgánov, stavebných povolení, podania odvolania a podaných odvolaní, kolaudačných konaní a ďalšie.

References: § 126
 § 140
 § 140
 § 117
 § 119
 § 120
 § 121
 § 8
 § 7
 § 3
 § 44
 § 44